**Javni razpis za sofinanciranje projektov trajnostne obnove in oživljanja**

**kulturnih spomenikov v lasti občin ter vključevanje kulturnih doživetij v slovenski turizem iz sredstev za izvajanje nacionalnega Načrta za okrevanje in odpornost**

|  |  |  |
| --- | --- | --- |
|  | Vprašanje | Odgovor |
|  | Vezano na objavljeni javni razpis za sofinanciranje projektov trajnostne obnove in oživljanja kulturnih spomenikov v lasti občin ter vključevanja kulturnih doživetij v slovenski turizem iz sredstev za izvajanje načrta za okrevanje in odpornost (oznaka JR NOO KS 2022-25) imamo vprašanje ali je predmet razpisa tudi celovita urbanistično - arhitekturna prenovo starega mestnega jedra – 2. faza, ki obsega prenovo ulic znotraj mestnega jedra (glavni trg mestnega jedra smo obnovili že v 1. fazi). Staro mestno jedro je naselbinski in arhitekturni spomenik.  | Ne. Predmet razpisa niso objekti in grajene površine znotraj naselbinskih spomenikov, ki sami niso razglašeni za kulturni spomenik. |
|  | Zanima me, če je "Javni razpis za sofinanciranje projektov trajnostne obnove in oživljanja kulturnih spomenikov v lasti občin ter vključevanje kulturnih doživetij v slovenski turizem iz sredstev za izvajanje nacionalnega Načrta za okrevanje in odpornost" mogoče izvesti tudi na kulturnih spomenikih, ki so v lasti države.  | Predmet razpisa so kulturni spomeniki v lasti občin oz. občine morajo biti imetnice stavbne pravice na kulturnem spomeniku. |
|  | Ali lahko prijavimo obnova posameznih delov objektov/grajene površine znotraj naselbinskih spomenikov, ki niso sami razglašeni za kulturni spomenik? | Ne. |
|  | Zanima me ali je razpis namenjen tudi javnim trgom? | Ne. Predmet razpisa niso objekti in grajene površine znotraj naselbinskih spomenikov, ki sami niso razglašeni za kulturni spomenik. |
|  | V točki 4.3.9, str. 6 razpisne dokumentacije je navedeno, da mora investicijska dokumentacija vsebovati tudi analizo stroškov in koristi.Uredba o enotni metodologiji jo res navaja kot eno izmed možnih metod presojanja upravičenosti projektov, vendar jo večina med nami pozna kot samostojen dokument, ki smo ga pripravljali ob projektih, ki so bili sofinancirani z EU sredstvi in katerega namen je bil predvsem izračun finančne vrzeli. V razpisu je izrecno navedeno, da prijavitelj lahko zaprosi za 100 % upravičenih stroškov, torej poseben izračun finančne vrzeli niti ni potreben. Prav razumemo? Kaj točno je torej mišljeno pod "analizo stroškov in koristi"? So to finančno ovrednoteni (širše družbeni) ekonomski stroški in koristi, ki so prav tako po Uredbi že tako obvezni del investicijskega programa ali kaj tretjega? | Prav razumete. Poseben izračun finančne vrzeli ni potreben, mora pa investicijski program imeti vse obvezne sestavine (vključno z analizami), ki jih določa Uredba o enotni metodologiji za pripravo in obravnavo investicijske dokumentacije na področju javnih financ (Uradni list RS, št. 60/06, 54/10 in 27/16).  |
|  | Občina ima sprejti prorčuna za leto 2022, v okviru katerega nimamo v NRP- predvideno postavko,  ki  bi bila vrednostno in z nazivom usklajena s projektom, ki ga želimo prijaviti. Ali to pomeni, da za prijavo zadostuje izjava, da bomo NRP do prvega zahtevka uskladili? | Da. To potrdite s podpisom obrazca št. 2 – Izjava (tretja alineja od spodaj »da bomo projekt najpozneje do posredovanja prvega zahtevka za izplačilo uskladili z Načrtom razvojnih programov občine s podatki v investicijskem dokumentu oziroma podatki v vlogi (če projekt ni usklajen)«. |
|  | Eden od pogojev razpisa je, da sofinanciranje upravičenega stroška ne sme predstavljati državne pomoči. Kaj to pomeni? Ali moramo kaj utemeljevati? | Ni potrebno. Po tem razpisu projekti obnove in oživljanja kulturnih spomenikov v lasti občin ne predstavljajo državne pomoči. |
|  | Ali za potrebe prijave zadošča Program dela, ki bo:1. narejen na nivoju EKD, ki je predmet prijave; 2. V finančnem delu (finančni tok projekta) imel prikazano poslovanje projekta (v podjetniškem pogledu govorimo o poslovnem načrtu), v tem okviru tudi vzdržnost projekta za 5-letno obdobje,3. Jasno prikazoval tudi vsebinski del projekta (kot vsebinski del investicijskega programa bo tudi ta dokument v vsebinskem delu povezan z novimi turisitčnimi produkti). | Da. |
|  | Ali potrebujemo pri prijavi že celotno investicijsko dokumentacijo v skladu z Uredbo o enotni metodologiji za pripravo in obravnavo investicijske dokumentacije na področju javnih financ. Za prijavljeni projekt potrebujemo tudi investicijski program (IP), katerega še nimamo izdelanega ali pri sam vlogi zadostuje osnovni investicijski dokument - diip ? Ali zadostuje, da investicijski program pošljemo po izdaji sklepa o pridobiti sredstev oz. pred podpisom pogodbe. | Že pri prijavi potrebujete investicijski program. |
|  | Občina načrtuje prenov objekta kulturnega spomenika lokalnega pomena v lasti države za katerega je pridobila stavbno pravico za obdobje 99 let. Objekt je evidentiran v sistemu EŠD – zvrst, kot stavbe s parki oziroma z vrtovi. Objekt – spoemnik lokalnega pomena je zapuščen, notranjost delno poškodovana in ni v funkciji. Zunanjost objekta predstavlja redek primer arhitekturnega sloga v Sloveniji in je po svoji pojavnosti predstavlja izjemno obogatitev ter celosten izgled evidentiranega spomeniško zaščitenega kompleksa. Projekt, ki bo predmet prijave bo obsegal prenovo zunanjosti objekta z izvedbo prenove strehe, fasad in posameznih elementov (nadstrešnic, balkonov, teras, zunanjih stopnišč,…) ter izvedbo konservatorsko- restavratorskih del na zunanjosti objekta, kot so stavbno pohištvo,…. Rezultat zaključenega projekta bo obnovljen kulturni spomenik v svoji izjemni pojavnosti (zunanjost), ki bo s svojo okolico samostojen kulturno-turistični produkt ter bo vključen v kulturno-turistične programe, ki bodo pripravljeni v okviru projekta. Prenovljen kulturni spomenik bo poleg svoje fizične prenove, ki boo dostopen na sami lokaciji, celovito zgodovinsko, kulturno ter arhitekturno digitalno prezentiran na sami lokaciji oziroma svetovnem spletu ter drugih info točkah na lokalnem, nacionalnem, čezmejnem in mednarodnem nivoju.VPRAŠANJE: ali naveden okvir projekta (prenova zunanjosti spomenika, brez notranjosti), ki bo na eni strani ponovno omogočala vključitev objekta, kot spomenika lokalnega pomena v turistično ponudbo in bo dostopna za ogled ter bo preprečeno propadanje, izpolnjuje pogoje za prijavo na JR, kljub temu, da prenova notranjosti ne bo predmet projekta in ne boo prenovljena. | DA ob pogoju predložitve Programa dela za 5 let, ki vključuje vse v razpisu zahtevane vsebine. |
|  | V okviru JR je pod točko 4.3.3 navedeno »Projekt, ki se je začel pred 01.01.2020 ali pa je bil zaključen do dne izdaje odločbe o dodelitvi sredstev, ni upravičen do sofinanciranja«. Skladno s Proračunskimi priročniki ter Pojasnili k načrtovanju, potrjevanju in evidentiranju projektov … Ministrstva za finance se projekt prične z datumom podpisa sklepa o potrditvi DIIP ter se ga s sklepom o potrditvi DIIP uvrsti v NRP občine. Zanima nas, ali ste v točki 4.3.3 smatrali kot začetek projekta datum sklepa o potrditvi DIIP in uvrstitvi projekta v NRP občine (skladno z navodili MF) ali ste smatrali kot začetek projekta začetek izvedbene faze (t.j. začetek investicije)?NRP na katerem načrtujemo pripravo in prenovo objekta kulturnega spomenika je bil zaradi sklenitve stavbne pravice z MIZŠ odprt v letu 2018. Projekt je bil z DIIP-om in sklepom o potrditvi DIIP umeščen v proračun in NRP občine v letu 2018. Investicija v prenovo zunanjosti objekta v okviru predmetnega projekta, ki jo načrtujemo za prijavo, pa se še ni pričela. Do 01.01.2020 so na projektu nastali le investicijski stroški projektiranja in različnih pripravljalnih del (projekt je še v pripravljalni fazi). Prosimo za usmeritev oziroma potrditve našega razumevanja vezanega na pripravo prijave ter NRP-ja občine in Obrazca 3, ki sta sestavni del prijave:Opcija 1: V kolikor smatrate kot začetek projekta datum sklepa o potrditvi DIIP in umestitvi projekta v NRP občine razumemo, da je potrebno odprti s sklepom o potrditvi DIIP NOV NRP, saj je bil obstoječi projekt (ki je sicer še v pripravljalni fazi) začet pred 01.01.2020 neupravičen do sofinanciranja po tem JR.Opcija 2: V kolikor smatrate kot začetek projekta »začetek izvedbene faze, t.j. začetek investicije« lahko prijavimo projekt v okviru obstoječega NRP (ki je bil odprt v letu 2018) in vse stroške nastale pred 01.01.2020 upoštevamo kot neupravičene stroške. Pri tem pa bomo vlogi/prijavi priložili tudi Izjavo o uskladitvi NRP po nazivu ter stroških in virih financiranja so oddaje prvega zahtevka za izplačilo. | Opcija 2 |
|  | V skladu z 19. točko Javnega razpisa za sofinanciranje projektov trajnostne obnove in oživljanja kulturnih spomenikov v lasti občin ter vključevanje kulturnih doživetij v slovenski turizem iz sredstev za. izvajanje nacionalnega 1.ali je nosilec dejavnosti iz 4.3.7. točke JR lahko gospodarska družba?2. nosilec dejavnosti ni občina, temveč bo to predvidoma gospodarska družba, katere soustanoviteljica je občina (v kolikor je mogoče, da je to gospodarska družba). Ali je v tem primeru mogoče priložiti koncesijsko pogodbo (podpisana v aprilu 2021), ter ali jo je potrebno v tem primeru notarsko overiti? V kolikor ne – je najbrž potrebno med občino in gospodarsko družbo skleniti posebno pogodbo o poslovnem sodelovanju?3. prosimo za pojasnilo, na kakšen način naj nosilec dejavnosti pripravi analizo finančne vzdržnosti glede na to, da se skoraj 100% financira iz občinskega proračuna na podlagi letne pogodbe? Ali bi bilo mogoče to rešiti tako, da se občina kot prijavitelj zaveže zagotavljati denarna sredstva, ki bodo omogočila stalno kritje izdatkov za financiranje dejavnosti v celotnem (petletnem) referenčnem obdobju po zaključku projekta? | 1. DA2. Lahko je koncesijska pogodba3. DA |
|  | V starem mestnem jedru, ki je vpisan v Register kulturne dediščine in velja za kulturni in zgodovinski spomenik, želimo celostno revitalizirati širše območje mestnega jedra in modernizirati posamezne kulturno pomembne objekte v njem. Z investicijo v obnovo posameznih kulturnih objektov znotraj kulturnega spomenika starega mestnega jedra želimo spodbuditi raznoliko uporabo spomenikov in izkoristiti potenciale na celotnem območju kulturnega spomenika SMJ. Zanima nas, ali bi bil tovrsten projekt, seveda ob izpolnjevanju vseh ostalih pogojev in meril navedenih v JR-NOO-KS 2022-25, upravičen do sofinanciranja?  | Ne. Predmet razpisa so lahko samo objekti in grajene površine znotraj naselbinskih spomenikov, ki so sami razglašeni za kulturni spomenik. Seznanjamo vas, da je Ministrstvo za gospodarski razvoj in tehnologijo objavil javni razpis za sofinanciranje vlaganj v javno in skupno turistično infrastrukturo in naravne znamenitosti v turističnih destinacijah – povezana na spletno stran: <https://www.gov.si/zbirke/javne-objave/javni-razpis-za-sofinanciranje-vlaganj-v-javno-in-skupno-turisticno-infrastrukturo-in-naravne-znamenitosti-v-turisticnih-destinacijah/> |
|  | Občina je v zaključnih fazah postopka prenosa lastništva kulturnega spomenika iz ministrstva na občino. Ali se lahko prijavimo na razpis, tudi če do roka za oddajo prijav, pogodba o prenosu še ne bo podpisana, bo pa to urejeno do pregleda vlog oz. podpisa pogodbe o sofinanciranju projekta, v primeru, da smo na razpisu uspešni (v smislu, kot je predivdeno glede pridobivanja gradbenega dovoljenja)? | Upravičenci do sredstev razpisa so občine, ki so lastnice ali imetnice stavbne pravice kulturnih spomenikov, ki so predmet razpisa, in nastopajo kot investitorji. Če tega pogoja ne boste izpolnjevali, se žal ne morete prijaviti na razpis. Obveščam vas, da bo podoben razpis v letu 2023 namenjen samo V kohezijski regiji, sofinancirani bodo projekti v vrednosti do 1 mio EUR. |
|  | Ali je predmet razpisa tudi celovita urbanistično - arhitekturna prenovo starega mestnega jedra – 2. faza, ki obsega prenovo ulic znotraj mestnega jedra (glavni trg mestnega jedra smo obnovili že v 1. fazi). Staro mestno jedro je naselbinski in arhitekturni spomenik. | Ne. Predmet razpisa niso objekti in grajene površine znotraj naselbinskih spomenikov, ki sami niso razglašeni za kulturni spomenik. Seznanjamo vas, da je Ministrstvo za gospodarski razvoj in tehnologijo objavil javni razpis za sofinanciranje vlaganj v javno in skupno turistično infrastrukturo in naravne znamenitosti v turističnih destinacijah – povezana na spletno stran: <https://www.gov.si/zbirke/javne-objave/javni-razpis-za-sofinanciranje-vlaganj-v-javno-in-skupno-turisticno-infrastrukturo-in-naravne-znamenitosti-v-turisticnih-destinacijah/> |
|  | Ali je iz NOO v prihodnje predviden še kakšen JR za kulturne spomenike oz. 2. poziv za razpis, ki je objavljen zdaj? | Žal ne. 15 mio sredstev so vsa razpoložljiva sredstva iz NOO za ta namen. |
|  | V razpisni dokumentaciji za »Javni razpis za sofinanciranje projektov trajnostne obnove in oživljanja kulturnih spomenikov v lasti občin ter vključevanje kulturnih doživetij v slovenski turizem iz sredstev za izvajanje nacionalnega Načrta za okrevanje in odpornost« je v točki 4.3.10 navedeno, da je potrebno predložiti »pravnomočno gradbeno dovoljenje, če je (to) potrebno po predpisih s področja graditve, oz. mora predložiti dokazilo o oddaji vloge za pridobitev gradbenega dovoljenja na upravni enoti«, dokler se pa v točki 4.2.1 navaja, da je potrebno »priložiti PODROBEN POPIS DEL S KOLIČINAMI IN PREDRAČUNOM, datiran v letu 2020 ali 2021 ali 2022, ki ga pripravi projektant ali izvajalec«. Menimo, da gre za nekonsistentnost razpisne dokumentacije, ker se v strokovni praksi popis del pripravlja v naslednji fazi gradbenega projekta, namreč pri pripravi PZI. Zato predlagamo, da se pri oddaji projekta predloži le ocena vrednosti, detajlen popis pa v naslednji fazi izvajanja projekta, npr. pred podpisom pogodbe o sofinanciranju. Ali je torej možno, da se popis del pripravi po oddaji vloge na »Javni razpis za sofinanciranje projektov trajnostne obnove in oživljanja kulturnih spomenikov v lasti občin ter vključevanje kulturnih doživetij v slovenski turizem iz sredstev za izvajanje nacionalnega Načrta za okrevanje in odpornost«? | Zavedamo se, da je nivo natančnosti popisa del s količinami in predračunom odvisna od stopnje obdelave projektov. Popis del in predračun je v fazi PZI gotovo bolj natančen in zanesljiv kot tisti, ki ga naredimo v fazi DGD, vendar bi bila zahteva, da se ob prijavi na razpis predloži PZI načrt preveliko breme za prijavitelje. Zato smo se odločili, da bomo upravičenost stroškov in skladnosti projekta s kulturnovarstvenimi pogoji in mnenjem ZVKDS preverjali na podlagi DGD, ne pa PZI. Popis del s količinami in predračunom naj bo kar se da natančen, so pa manjša odstopanja v nadaljnjih fazah projektiranja in izvedbe možna, vendar samo znotraj prijavljene vsebine projekta, prijavljenih stroškov in izdanega kulturnovarstvenga mnenja. |
|  | Občina je že začela z obnovo kulturnega spomenika, ki pa še ni zaključena - gradbena pogodba z izvajalcem je sklenjena pred 1. 1. 2020, vendar je zaradi posebnih okoliščin (izredno problematično stanje kulturnega spomenika, ki ga ni bilo možno predvideti) izvajanje obnove po tej pogodbi začasno prekinjeno (zahteva ZVKDS OE). Občina je zaradi posebnih okoliščin pristopila k spremembi gradbenega dovoljenja (oz. je bilo izdano novo gradbeno dovoljenje). Prednostno je sedaj potrebno pristopiti še k dodatnim investicijskim posegom (ki v veljavno izvajalsko/gradbeno pogodbo še niso vključeni in bo izvedeno novo javno naročilo za dodatna in več dela, za kar bo sklenjena nova gradbena pogodba) in šele nato bo možno nadaljevati z deli, ki pomenijo rekonstrukcijo kulturnega spomenika (in za kar je bila sklenjena pogodba pred 1. 1. 2020 ter dodatki k pogodbi). Vsa dela (investicijski posegi) bodo v investicijski dokumentaciji prikazani fazno, vse v skladu s točko 4.3.9. javnega razpisa (odstavek za točko B), pri čemer velja, da bi vsa še neizvedena dela (ki seveda tudi še niso obračunana in plačana) po obstoječi izvajalski gradbeni pogodbi s pripadajočimi dodatki upoštevali kot upravičen strošek (se pravi ne glede na to, da je bila izvajalska/gradbena pogodba sklenejena pred 1. 1. 2020, po kateri morata pogodbeni stranki svoje pravice in obveznosti izpolniti na način, kot je bilo določeno v postopku javnega naročanja) in predstavljajo fazo, ki jo je še potrebno izvesti, vključno še z vsemi dodatnimi in nepredvidenimi posegi, ki jih je prav tako potrebno izvesti (in bodo tudi ločeno prikazani in za kar bodo izvedeni novi postopki javnega naročanja). Vljudno prosimo za potrditev predlaganega načina načrtovanja in izvedbe investicije ter za informacijo, če je potrebno stanje kakorkoli urejati s spremembo NRP projekta Občine (v smislu ločevanja celotne investicije na dva NRP: "ime projekta - I. faza" za do sedaj izvedena vlaganja ter nov NRP projekt "ime projekta - II. faza", kjer bomo prikazovali vsa še neizvedena dela, s tem, da investicijska dokumentacija zajema/prikazuje/obdeluje obe fazi).  | V razpisu je pod točko 4.3.3. zapisan razpisni pogoj, da projekt, ki se je začel pred 1.1.2020, ni upravičen do sofinanciranja. Faza, ki jo boste prijavili na razpis, se torej ne sme začeti pred 1.1.2020, torej tudi javno naročilo ne sme biti izvedeno ter pogodba z gradbenim izvajalcem za izvedbo teh del ne sme biti sklenjena pred 1.1.2020. Gre namreč za sredstva okrevanja po Covid pandemiji.Glede NRP - v vašem primeru gre za kompleksen t. i. celovit projekt, ki ga bo sestavljalo več investicijskih projektov (ločene šifre v NRP), od katerih je vsak zase zaključena tehnično-tehnološka, ekonomska in funkcionalna enota. Torej, za projekt – II. faza morate oblikovati v NRP nov projekt.  |
|  | V razpisu je navedeno, da je prijavitelj na razpis lahko občina, ki je tudi lastnik spomenika. Zanima nas, ali lahko javni zavod, ki upravlja s kulturnim spomenikom in je v 100% lasti občine, na podlagi upravljavske pogodbe, na razpisu nastopa kot prijavitelj projekta (s pooblastilom občine ali morda s prej omenjeno veljavno upravljavsko pogodbo)? Javni zavod je v času upravljanja lokalnega spomenika že financiral urejevanje in zaščito spomenika, izdelavo projektne dokumentacije za izdajo gradbenega dovoljenja (DIIP), izdelavo interpretacijskega načrta. Javni zavod bo po pogodbi z občino tudi financiral izvedbo projekta obnove in oživljanja kulturnega spomenika. | Ne. Kot prijavitelj projekta ne more, lahko pa je upravičen partner projekta in sodeluje pri izvedbi predlaganega projekta. |
|  | Investitor ima projekt, katerega prvotna vrednost je bila ocenjena na 2,2 mio EUR. Zato sta bila že lani pripravljena DIIP in IP. Vmes se je vrednost projekta povišala na 2,7 mio EUR. Pripravili bomo novelacijo IP, tudi z dodatno vsebino, kot jo zahteva razpis. Ali moramo pripraviti tudi predinvesticijsko zasnovo?  | Ne. Potrebna pa je novelacija IP. |
|  | Ali so upravičeni tudi stroški priprave dokumentacije nastali v letih 2015 do 2017. | Obdobje upravičenosti stroškov je od 1. 1. 2020 do 31. 10. 2025. |
|  | Ali je 5% upravičenih stroškov projekta vezano na vrednost zaprošenih sredstev sofinanciranja projekta, ki po tem razpisu ne sme biti večja od 1.660.000 EUR upravičenih stroškov ali na celotno vrednost upravičenih stroškov investicije projekta? | 5% upravičenih stroškov projekta je vezano na celotno vrednost upravičenih stroškov projekta. |
|  | 1. Ali je potrebno s strani ZVKD potrditi tudi opremo ali samo gradnjo? 2. Ali je dovolj namesto soglasja solastnika, pogodba v katerem je občina dobila služnostno pravico za dostop in vzdrževanje celotne stavbe. Namreč sedaj je stanje takšno, da smo lastniki etažnega dela, ki bi se urejal in tudi manjšega dela skupnih prostorov, ki bi se urejali 3. Kako se dokazuje gospodarsko poslovanje, listino mora imeti sklenjeno občina ali je lahko knjižnica? 4. Ali morajo biti vsi stroški (gradnja, oprema in mehke vsebine) v projektni dokumentaciji DIIP in IP, torej celotna vrednost projekta z mehko vsebino.. 5. Program dela za obdobje 5 let bo dala knjižnica, zato je dovolj, da priložimo ustanovitveni akt, kajne?  | 1. Oboje2. Potrebno je soglasje solastnika k izvedbi projekta. Služnost ne nadomešča soglasja.3. Občina ali upravičen partner pri projektu4. Da5. Ne. Priložiti morate program dela in ustanovitveni akt. |
|  | Zanima nas, v kolikšni meri se lahko projekt spremeni po oddani prijavnici? So spremembe možne ali ne? Če da, v kolikšnem delu? | Do bistvenih sprememb projekta, ki bi lahko vplivale na izpolnjevanje pogojev in njegovo ocenjevanje ne sme priti. Dopustna je sprememba predračunske vrednosti, ki je posledica izbora izvajalca po izvedbi javnega naročila, seveda ob spoštovanju razpisnih določil. V primeru povečanja vrednosti projekta mora prijavitelj razliko sredstev zagotoviti sam. |
|  | Točka 4.3.8. Zanima nas, ali je priloge A), B) in C) potrebno priložiti tudi, če se priloži izjavo, da bo prijavitelj do prvega zahtevka za izplačilo uskladil NRP. Obenem vas naprošamo še za povratno informacijo, ali obstaja obrazec za omenjeno izjavo. V primeru da vas vljudno naprošamo, da nam ga posredujete. | DA, vse naštete dokumente je potrebno priložiti. Omenjena izjava je sestavni del splošne izjave – obrazec št. 2, tretja alineja od spodaj navzgor. |
|  | Imamo KV mnenje oz. soglasje izpred 2 let, ki je sicer poteklo, vendar je to mnenje podlaga za izdajo gradbenega dovoljenja, ki ga imamo za rekonstrukcijo, če prav razumem predložimo to mnenje, saj je osnova za GD? | Da. |
|  | V razpisni dokumentaciji za sofinanciranje projektov trajnostne obnove in oživljanja kulturnih spomenikov v lasti občin ter vključevanje kulturnih doživetij v slovenski turizem iz sredstev za izvajanje nacionalnega Načrta za okrevanje in odpornost, je potrebno opredeliti: v točki 5, str. 13. Predvideno namembnost kulturnega spomenika in nosilec(ci) dejavnosti. V primeru, da bo nosilec Občina, je potem potrebno priložiti program dela za obdobje petih let, ki vključuje tudi turistične vsebine. Kaj v tem primeru priložiti (strategijo turizma Občine ali?). | Občina mora predložiti program dela oz. upravljanja za pet (5) let, ki vključuje tudi turistične vsebine in analizo finančne vzdržnosti projekta kot prikaz, da bo za projekt vsako leto na voljo dovolj denarnih sredstev, ki bodo omogočila stalno kritje izdatkov za financiranje dejavnosti v celotnem (petletnem) referenčnem obdobju po zaključku projekta. |
|  | Če nosilec dejavnosti ni občina, mora biti med nosilcem/-ci dejavnosti in občino sklenjena notarsko overjena pogodba o poslovnem sodelovanju oziroma mora biti iz ustanovitvenega akta javnega zavoda, če je nosilec dejavnosti občinski javni zavod, razvidno, da je ustanoviteljica javnega zavoda občina, ki se prijavlja na razpis. | Da. Zadostuje ustanovitveni akt javnega zavoda, iz katerega je razvidno, da je ustanoviteljica občina, ki se prijavlja na razpis. |
|  | V zvezi z naslednjim vprašanjem vas vljudno prosimo za čim prejšnji odgovor, ker je zadeva vezana na postopke, ki jih je potrebno pravočasno izvesti, in sicer:Investicijska dokumentacija (DIIP in IP) mora biti v skladu z Uredbo o enotni metodologiji za pripravo in obravnavo investicijske dokumentacije na področju javnih financ (Uradni list RS, št. 60/06, 54/10 in 27/16) s pisnim sklepom potrjena s strani investitorja. Na naši občini tovrstne sklepe običajno izda župan, kar v 4. členu določa tudi Odlok o proračunu Občine Sežana za leto 2022 (Uradni list RS, št. 15/22). V besedilu javnega razpisa z oznako JR-NOO-KS 2022-25 je pod točko 4.3.9 navedeno, da mora biti investicijska dokumentacija s pisnim sklepom potrjena od pristojnega organa prijavitelja. Pri tem nas zanima kaj je mišljeno kot »pristojni organ prijavitelja«? Mora biti sklep izdan s strani Občinskega sveta, ali je lahko izdan s strani župana? | Da, lahko je izdan s strani župana, če je občina v svojih aktih tako določila. |
|  | V besedilu razpisa je navedeno, da je ena od obveznih prilog vloge kopija sklepa pristojnega organa občine o potrditvi investicijskega programa.Mora sklep sprejeti občinski svet ali ga lahko sprejme tudi župan? | Sklep o potrditvi investicijske dokumentacije lahko sprejme občinski svet ali pa župan, odvisno od tega, kako je občina to v svojih aktih določila. |
|  | 1. Kulturni spomenik je v lasti občine, z njim pa že zdaj upravlja pokrajinski muzej, ki ga je skupaj ustanovilo več občin. Občina je torej ena od ustanoviteljic nosilca dejavnosti, kar je razvidno iz odloka o ustanovitvi muzeja. Ali je v tem konkretnem primeru potrebno, da občina in muzej skleneta notarsko overjeno pogodbo o poslovnem sodelovanju, ali zadošča kopija odloka o ustanovitvi?2. V skladu z razpisno dokumentacijo bo prijavitelj oz. nosilec dejavnosti zavezan spremljanju in dokumentiranju morebitnih prihodkov na projektu še najmanj pet et po končanem projektu. Sama razpisna dokumentacija sicer ne vsebuje nobenih določb o ustvarjanju dohodkov (npr. iz naslova vstopnin, prodaje turističnih paketov ipd.). Ali obstajajo glede načrtovanja in ustvarjanja prihodkov kakršna koli določila oz. ali pravilno razumemo, da ni nobenih posebnih omejitev glede ustvarjanja prihodkov (npr., da bi se znesek prihodkov odbijal od zneska upravičenih stroškov)?3. Ogroženost kulturnega spomenika: iz navodil za izpolnjevanje prijavnice in iz meril razumemo, da je predmet ocenjevanja splošna ogroženost spomenika zaradi človeških ali drugih vplivov (npr. nevarnost degradacije zaradi zamakanja, neustrezne vlage ipd.), obrazec št. 8 pa se izpolni zgolj v primeru, da je spomenik statično ogrožen. Ali je v primeru drugih oblik ogroženosti prav tako potrebno kakršno koli dokazilo, ali zgolj opis v okviru točke 6 obrazca 7? Prosimo za pojasnilo, ali pri tem merilu upoštevate zgolj statično ogroženost kulturnega spomenika, ali tudi druge poškodbe?4. Razpisna dokumentacija določa, da morata v primeru, da bo v projektu sodeloval projektni partner, prijavitelj in partner podpisati konzorcijsko pogodbo. Ali je treba konzorcijsko pogodbo priložiti k prijavi? | 1. Zadošča odlok o ustanovitvi.2. Ne, posebnih omejitev ni.3. Pri merilu ogroženost ne upoštevamo le statične ogroženosti, vendar le za statično ogroženost zahtevamo dokazilo strokovnega izvedenca (obrazec št. 8). Za druge primere ogroženosti zadošča temeljit opis ogroženosti in fotografska dokumentacija (vsaj 5 fotografij), iz katere je razvidno dejansko stanje kulturnega spomenika, ki je predmet prijave.4. Ne. Priložiti morate izpolnjeno in podpisano Izjavo o partnerstvu (obrazec št. 4) |
|  | 1. Ali so lahko kot del skupne preračunske vrednosti v projektu sploh opredeljeni nepredvideni stroški investicije ali je to pač naknadno strošek investitorja?2. Ali je potrebno priložiti tudi ponudbene predračune za mehke vsebine? Odgovor: DA3. Ali mora ponudben predračun za mehke vsebine prispevati izvajalec investicije po našem naročilu ali jih lahko skladno z zakonodajo dodelimo drugim ponudnikom digitaliziranih storitev in ponudnikom promocijskih storitev.Odgovor: Da, lahko jih dodelite drugim ponudnikom. | 1. Popis in predračun morata vsebovati upravičene stroške po razpisu. Nepredvidena dela so del popisa in se zato nanašajo na upravičene stroške. V primeru odobritve projekta se bodo pri ugotavljanju dejanskih stroškov (pri izplačilih) upoštevali le upravičeni stroški za izvedena dela, kar bo razvidno iz ustreznih dokazil.2. Da3. Da, lahko jih dodelite drugim ponudnikom. |
|  | 1. Zanima nas, kako si lahko razlagamo organizirano interesno združenje (gre za pravno formalno obliko organiziranosti, ali je npr. dovolj sporazum med sodelujočimi partnerji v enem od obstoječih projektov na temo kulturne dediščine)?2. V primeru, da se prijavitelj skupaj s partnerjem prijavlja na razpis, nas zanima, ali se izpolnjevanje meril izkazuje z dokazili zgolj prijavitelja oziroma jih lahko izkazuje tudi z dokazili partnerja?3. Zanima nas, kako si lahko razlagamo listino o gospodarskem sodelovanju (ali gre za formalno obliko sodelovanja, ki se izkazuje npr. s pogodbami ali dogovori o sodelovanju, ali pa zadošča npr. potrdilo o sodelovanju, izdano s strani gospodarskega subjekta)?4. Območje projekta z manjšim delom sega izven območja kulturnega spomenika, je pa na vplivnem območju kult.spomenika. Zanima nas, ali so stroški upravičeni tudi za navedeni manjši del območja projekta? | 1. Organizirano interesno združenje je lahko tudi neformalno organizirano združenje, torej neformalna mreža oz. konzorcij partnerjev, ki delujejo na področju kulturne dediščine 2. Ocenjevanje kulturnega spomenika se nanaša na prijavitelja/občino. Pri drugih merilih, kjer se ocenjuje projekt, v katerem s svojim delom sodeluje tudi upravičen partner, so seveda lahko dokazila tudi s strani upravičenega partnerja.3. Za izkazovanje vpliva na razvoj podjetniške iniciative oblika in vsebina izjav (in drugih listin) o gospodarskem sodelovanju ni predpisana - Gospodarsko sodelovanje se lahko izkazuje s pogodbo, pismom o nameri, zadošča tudi potrdilo o sodelovanju, vendar morata biti iz potrdila razvidna namen in način sodelovanja.4. Da, če gre za aktivnosti za povezovanje in oplemenitenje turistične ponudbe z uporabo informacijo-komunikacijske tehnologije za promoviranje in interpretacijo kulturne dediščine. |
|  | 1. Projekt smo pričeli pred letom 2022, zato me zanima kam vpišemo upravičene stroške za leto 2021, saj so v tabeli obrazca 1 predvidena leta 2022, 2023, 2024 in 2025. Lahko dodamo stolpec z letom 2021 in 2020?2. Ker smo dela pričeli na objektu izvajati v letu 2021 imamo že podpisano pogodbo in aneks št. 1 k pogodbi za dodatna dela. Lahko priložimo osnovno ponudbo izbranega ponudnika in ponudbo za dodatna dela brez ddv podpisano s strani izbranega izvajalca kot utemeljitev upravičenih stroškov? 3. V pogodbenih delih za obnovo spomenika imamo definirana nepredvidena dela. Ali so nepredvidena dela upravičen strošek? Dejstvo je, da je spomenik star in pri obnovah se redno srečujemo z nepredvidenimi deli.4. Ali je potrebno imeti za mehke vsebine tudi ponudbe, ki jih je potrebno predložiti prijavi? . | 1. Ne, sredstva vključite v leto 2022 (gre za finančni vir MK v letu 2022) z opombo, da so v sredstvih leta 2022 vključena tudi sredstva iz leta 2021 v določeni višini. V obrazcu št. 7 /17. točka pa v tabeli lahko dodajate stolpce in vpisujete pretekle realizacije.2. Da, vendar opozarjamo, da bo v primeru odobritve projekta Ministrstvo za kulturo preverjalo tudi pravilnost postopka oddaje javnih naročil, izbora izvajalca del, sklenjenih pogodb in aneksov, kar pomeni, da se lahko vrednost in deleži financiranja upravičenih stroškov spremenijo. Ne pozabite, da mora ponudbo poleg izvajalca potrditi tudi odgovorni konservator in vodja (območne enote) Zavoda za varstvo kulturne dediščine Slovenije.3. Da. Popis in predračun morata vsebovati upravičene stroške po razpisu. Nepredvidena dela so del popisa in se zato nanašajo na upravičene stroške. V primeru odobritve projekta se bodo pri ugotavljanju dejanskih stroškov (pri izplačilih) upoštevali le upravičeni stroški za izvedena dela, kar bo razvidno iz ustreznih dokazil.4. Da |
|  | Potrjen popis del projektanta, ki je narejen na podlagi projektne dokumentacije običajno ni razdeljen na upravičene in neupravičene stroške. Ali je zahteva razpisa mišljena, da projektant in odgovorni konzervator potrdita popis oz. ponudbo izvajalca, v katerem so stroški razdeljeni na upravičene in neupravičene, ali potrdita popis del oz. ponudbo brez razdelitve na upravičene in neupravičene stroške in poleg IP priložimo še na ta način pripravljen popis oz. ponudbo, ki ga pripravimo sami (vlagatelj)? | Pripravljavec ter odgovorni konservator in vodja (območne enote) Zavoda za varstvo kulturne dediščine Slovenije potrdijo celoten popis del/predračun, vendar mora biti iz popisa/predračuna jasno razvidno - označeno, katere postavke so upravičeni stroški in katere ne. |
|  | Prosila bi za naslednje pojasnilo: v okviru JR za sofinanciranje projektov trajnostne obnove in oživljanja kulturnih spomenikov v lasti občin ter vključevanje kulturnih doživetij v slovenski turizem iz sredstev za izvajanje nacionalnega Načrta za okrevanje in odpornost lahko občina odda več projektov. A to pomeni, da je lahko vsak projekt vreden max 1.66M EUR ali vsi skupaj? | To pomeni, da mora vsak projekt izpolnjevati vse razpisne pogoje – torej tudi določila glede vrednosti – min vrednost projekta je 1 mio EUR, največja vrednost zaprošenih sredstev za sofinanciranje pa je 1.660.000 EUR. |
|  | Prijavna dokumentacija je obsežna, poleg tega je potrebno v investicijskih dokumentaciji poleg vseh podatkov o načrtovani investiciji, vključiti tudi vsebine in primeren program iz področja turizma. Za pripravo ustrezne in kvalitetne dokumentacije je zastavljen rok absolutno prekratek, zato se na vas se obračamo s predlogom za podaljšanje roka za oddajo prijave. Glede na to, da je v teku več razpisov in ob upoštevanju kadrovske zasedenosti tako na občini kot pri zunanjih izdelovalcih investicijske dokumentacije ter dela prostih dni v aprilu in maju, predlagamo, da se roka za oddajo prijav podaljša vsaj do 20.05.2022. S podaljšanjem roka nam omogočite pripravo kvalitetnega projekta in prijave, kar posledično pomeni tudi kvalitetnejšo izvedbo aktivnost in večjo dodano vrednost vloženih sredstev, s čimer zagotovo zasledujemo osnovni cilj javnega razpisa. | Žal podaljšanja razpisnega roka ne bo, saj je ministrstvo že 21. 2. 2022 najavilo objavo omenjenega razpisa, prav tako je v najavi objavilo tudi vse pomembne elemente razpisa. Sporočamo vam, da se podoben razpis za projekte do 1 mio EUR načrtuje iz kohezijskih sredstev (predlog programa je trenutno v obravnavi pri Evropski komisiji). Na podlagi predloga programa bodo sredstva na področju obnove in oživljanja kulturne dediščine namenjena le projektom iz Vzhodne kohezijske regije.  |
|  | Ali ima partner za mehke vsebine svojo finančno konstrukcijo v svojem finančnem načrtu ter kot tak izvaja postopke izbora zunanjih izvajalcev samostojno?Lp, Janja | Gre za skupno finančno konstrukcijo projekta, torej so vanjo vključeni tudi stroški za aktivnosti partnerja. Občina bo namreč z ministrstvom sklenila pogodbo o izvedbi celotnega projekta. Postopke izbora izvajalcev za svoje aktivnosti pri projektu vodi partner sam. Občina in partner pa bosta pravice in obveznosti glede projekta dogovorila v konzorcijskem sporazumu oz. pogodbi. |
|  | V primeru JKI mora biti k vlogi priložen sklep pristojnega organa o določitvi kulturnega spomenika za javno kulturno infrastrukturo. Je dovolj objava v Uradnem listu ali je potrebno posredovati skeniran dokument s podpisom župana? | Da, dovolj je objava v Uradnem listu RS. |
|  | Zanima nas ali je strošek izdelave investicijske dokumentacije brez DDV (DIIP in IP), ki je izdelana po 1.1.2020, upravičen strošek za sofinanciranje po javnem razpisu? | Ne. Investicijska dokumentacija ni upravičen strošek, medtem ko je projektna upravičen. |
|  | Zanima nas, za kakšno časovno obdobje mora biti ustanovljena stavbna pravica za pravico gradnje – prenove objekta, ki jo ustanovijo solastniki zgradbe, občina pa je večinski lastnik in investitor?Prosimo torej, če nam poveste, za najmanj koliko let je v konkretnem primeru potrebno ustanoviti stavbno pravico. | Na osnovi 40. člena ZVKD-1 je v vzorcu pogodbe, ki je sestavni del razpisne dokumentacije, zapisano, da mora upravičenec zagotavljati, da »v petih letih od zaključka projekta ne bo prišlo do bistvenih sprememb projekta, ki vpliva na njegovo naravo ali pogoje izvajanja ali če upravičencu podeli neupravičeno prednost in bi bila to posledica spremenjene narave lastništva predmeta projekta«. Stavbno pravico mora torej prijavitelj imeti še najmanj 5 let od zaključka projekta. |
|  | 1. 4.3.3 Projekt, ki se je začel pred letom 2020 ni upravičen do sofinanciranja- to verjetno ne velja za pripravo projektne dokumentacije in pridobitev gradbenega dovoljenja? Običajno velja pravilo, da so pripravljalni stroški v takem primeru neupravičeni, če so izvedeni pred določenim letom, ne šteje pa se, da se je projekt začel izvajati (pripravljalni stoški). Velja to tudi za ta razpis?

2. izdelava IP in stroški priprave javnega naročila so verjetno neupravičen strošek, drži? | 1.Drži. To ne velja za pripravo dokumentacije in pridobitev gradbenega dovoljenja, vendar v tem primeru ne morete uveljavljati stroškov projektne dokumentacije, čeprav so po razpisu upravičeni.2.Drži. |
|  | Zanima nas ali je »trško jedro«, ki je enota kulturne dediščine s svojo EŠD številko, upravičen do sredstev sofinanciranja iz Javnega razpisa za sofinanciranje projektov trajnostne obnove in oživljanja kulturnih spomenikov v lasti občin ter vključevanje kulturnih doživetij v slovenski turizem iz sredstev za izvajanje nacionalnega Načrta za okrevanje in odpornost. Predmet investicije bi bila ureditev starega mestnega jedra, to je ureditev parkovnih površin z urbano opremo in ostalo infrastrukturo. Namen investicije je torej izboljšanje atraktivnosti starega mestnega jedra, kar bi prispevalo k izboljšanju dostopnosti in prepoznavnosti lokalnega in regionalnega območja | Ne. Predmet razpisa niso objekti in grajene površine znotraj naselbinskih spomenikov, ki sami niso razglašeni za kulturni spomenik. Seznanjamo vas, da je Ministrstvo za gospodarski razvoj in tehnologijo objavil javni razpis za sofinanciranje vlaganj v javno in skupno turistično infrastrukturo in naravne znamenitosti v turističnih destinacijah – povezava na spletno stran: <https://www.gov.si/zbirke/javne-objave/javni-razpis-za-sofinanciranje-vlaganj-v-javno-in-skupno-turisticno-infrastrukturo-in-naravne-znamenitosti-v-turisticnih-destinacijah/>. |
|  | Glede na javni razpis:mehke vsebine in z njimi povezana oprema (oprema za digitalizacijo in dogodke npr.) to najbrž ne potrjuje projektant, saj s tem nima nič, ker bo ta oprema naročena pri zunanjemu izvajalcu, ki ne bo gradbena dejavnost. | Drži. Za opremo, ki ni del gradbeno obrtniških del, predložite predračun proizvajalca. |
|  | V zvezi s četrtim vprašanjem/odgovorom bi želeli konkretneje predstaviti našo namero z namenom našega nedvoumnega razumevanja vsebin:1. Kot eno izmed projektnih aktivnosti načrtujemo tudi investicijo (komunalno infrastrukturo), ki v glavnini zajema območje kulturnega spomenika, del pa sega tudi v vplivno območje le tega. Celovita izvedba investicije bo vsekakor prispevala k oplemenitenju kulturnega spomenika, zato nas zanima, ali so tudi v tem primeru stroški upravičeni (za del investicije na vplivnem območju spomenika)?Imamo pa še dodatno vprašanje in sicer:2. Želimo si, da projekt prispeva tudi k zasledovanju ciljev trajnostnega razvoja (ICOMOS), vendar smo pri tem ugotovili, da je, zaradi zagotavljanja avtentičnosti pri obnovi spomenika, nemogoče načrtovati energetsko obnovo. Zato razmišljamo, da bi k temu prispevali z organizacijo dogodka prav na temo povezljivosti energetske prenove stavb in avtentične obnove kulturnih spomenikov. Zanima nas, ali se vam zdi to smiselno in ali bi z navedenim dogodkom lahko (mogoče deloma) prispevali k zasledovanju cilja okoljskega vidika »podnebni ukrepi«? | 1. Da.2. Ne, tu ni mišljeno organiziranje dogodkov. Energetska sanacija je širok pojem. Lahko se izvedbe majhne posodobitve, ki že vodijo v energetski prihranek.  |
|  | Načrtujemo pripravo treh turističnih produktov. Predvidevamo, da je zaželeno, da se turistični produkti ne omejujejo samo na sofinanciran objekt prenove KD, ampak, da ga smiselno vključimo v ostale znamenitosti v bližini - v našem primeru predstavimo tudi botanične posebnosti in sam vrt oziroma širše turistične produkte z vključitvijo vsbine spomenika vpnemo v destinacijske in čezmejne kulturno turistične produkte/programe, predvsem z namenom podaljšanja bivanja v turistični destinaciji. Je usmeritev prava? | Drži. |
|  | Če prav razumem, se računa 5% mehkih vsebin odvisnih od ocenjene vrednosti goi del, opreme, nadzora, koordinatorja in arheoloških raziskav? | Da. 5% od celotne vrednosti projekta. |
|  | 1. V obrazcu št. 7 je pod točko 9 navedeno, naj pojasnimo, s katerimi organiziranimi interesnimi skupinami na področju kulturne dediščine sodelujemo prijavitelji. Zanima nas, katere organizirane interesne skupine so tukaj mišljene?2. V obrazcu št. 8 je navedeno, da mora Izjavo o statični ogroženosti kulturnega spomenika, podpisati strokovni izvedenec, registriran pri zbornici. Ali je to lahko statik? Ali je to ZVKD? Kateri strokovni izvedenec je mišljen?3. V letu 2021 smo na prostoru, kjer je kulturni spomenik, že izvedli sanacijo plazu. Sedaj pa bomo izvedli še ostale sanacije spomenika, s katerimi se bomo prijavili na razpis. Zanima nas, ali je sanacija plazu, ki je bila izvedena v 2021, upravičen strošek? | 1. Organizirano interesno združenje je lahko formalnopravna oblika združenja na področju kulturne dediščine - registrirana društva, združenja, zavodi.., lahko pa tudi neformalno organizirano združenje, torej neformalna mreža oz. konzorcij partnerjev, ki delujejo na področju kulturne dediščine.2. Pooblaščeni inženir gradbeništva – pooblastilo G (t.i. statik). 3. Če je plaz znotraj kulturnega spomenika - EŠD (zunanja ureditev spomenika), potem je tudi sanacija plazu del sanacije spomenika in zato upravičen strošek ob pogoju, da se projekt ni začel pred 1.1.2020. |
|  | Ali so lahko stroški v kategoriji „Stroški zunanjih izvajalcev in izvajanja aktivnosti za digitalizacijo, trženje/promocijo, obveščanje in razvoj kulturno-turističnih storitev in produktov” uveljavljeni kot strošek dela partnerja v projektu (se pravi projekt poleg prijavitelja vključuje tudi partnerja) ali samo kot strošek storitev zunanjih izvajalcev? | Partner ne more biti hkrati tudi zunanji izvajalec. Že v fazi prijave se morate odločiti, na kakšen način boste sodelovali. Partner je nekdo, ki sodeluje tudi pri pripravi projektne ideje, pripravi vloge ter sami izvedbi. Zunanji izvajalec pa je nekdo, ki bo za prijavitelja oz. partnerja opravil storitev. Partner je torej tudi vsebinsko vključen v projekt in že med oblikovanjem projekta prispeva svoje znanje in kompetence, zunanji izvajalec pa ne. V primeru partnerstva morata tako prijavitelj kot partner zagotoviti dokazila za vse nastale stroške (račune, pogodbe, idr.). Partner pri projektu lahko uveljavlja vse upravičene stroške kot prijavitelj projekta (občina). Opozarjamo pa, da stroški dela po tem razpisu niso upravičen strošek. Vse odnose (pravice in obveznosti) morata partnerja urediti v konzorcijskem/ partnerskem sporazumu. |
|  | Prosimo za pojasnilo na pripravo Programa upravljanja za obdobje 5ih let, ki vključuje upravljanje objekta, ki je predmet prijave in turistične vsebine.Keer bomo turistične vsebine vezane na investiran/obnovljen objekt izvajali tudi v parku – ki je del zaščitenega spomenika in ni predmet obnove v okviru prijavljenega objekta ali smiselno ločeno prikažemo tudi stroške obratovanja in vzdrževanja parka za obdobje 5ih let? Ali se izključno omejimo na upravljanje obnovljenega objekta ter turistične vsebine – zagotavljanje izvajanja turističnih programov in promocije? | Prikažite tudi stroške obratovanja in vzdrževanja parka, ki je del spomenika. |
|  | Ali je možno v isti vlogi na javni razpis prijaviti 2 objekta z različno EŠD? | Da, če sta kulturna spomenika v lasti občine oz. je občina imetnica stavbne pravice, in sta povezana v isti projekt, ki je oblikovan na način, skladen z razpisnimi določili. |
|  | 4.3.7 Sestavni del programa dela oz. upravljanja mora biti tudi analiza finančne vzdržnosti projekta kot prikaz, da bo za projekt vsako leto na voljo dovolj denarnih sredstev, ki bodo omogočila stalno kritje izdatkov za financiranje dejavnosti v celotnem (petletnem) referenčnem obdobju po zaključku projekta. Finančna analize je vključena v investicijski program, ali je mišljeno, da se le to vključi v Program dela upravljavca oz. ali so določeni kakšni drugi standardi za pripravo analize v programu dela? | Dokumenta se sicer vsebinsko povezujeta, vendar mora občina tudi v programu dela oz. upravljanja za pet (5) let vključiti analizo finančne vzdržnosti projekta kot prikaz, da bo za projekt vsako leto na voljo dovolj denarnih sredstev, ki bodo omogočila stalno kritje izdatkov za financiranje dejavnosti v celotnem (petletnem) referenčnem obdobju po zaključku projekta. |
|  | 1. Ali je prijavitelj po zaključeni investiciji dolžan zagotavljati brezplačen dostop obiskovalcem – turistom in lokalnim prebivalcem in če da, koliko časa po investiciji? Verjetno pa upravljalec v vmesnem času lahko izvaja plačljiv vsebinski program, ki ni bil predmet financiranja? obiskovalcem.2. Št. partnerjev v partnerstvu verjetno ni omejeno? Zanima pa nas ali dokazovanja kvalitete partnerstva vpliva na št. doseženih točk? 3. Ali je priprava investicijske dokumentacije (npr. DIIP, IP), ki je trenutno v pridobivanju, upravičen strošek (znotraj stroškov projektne dokumentacije načrtov, študij in analiz)? 4. S kakšnim dokumentom (izjavo/ listino) dokazujemo vpliv projekta na razvoj podjetniške iniciative? Kaj morajo listine vsebovati? Ali so zaželena tudi mednarodna sodelovanja?  | 1. V razpisu ni pogoja glede zagotavljanja brezplačnega dostopa2. DA. Število partnerjev ni omejeno. Kvaliteta partnerstva vpliva na kvaliteto projekta, ki se ocenjuje z razpisnimi merili.3. Ne. Investicijska dokumentacija ni upravičen strošek razpisa.4. Za izkazovanje vpliva na razvoj podjetniške iniciative oblika in podrobna vsebina izjav (in drugih listin) o gospodarskem sodelovanju ni predpisana. Gospodarsko sodelovanje se lahko izkazuje s pogodbo, pismom o nameri, potrdilom o sodelovanju, idr., vendar mora biti Iz listine razviden namen in način sodelovanja. |
|  | 1.V času trajanja projekta je med drugim predvidena izvedba delavnic za izobraževanje in osveščanje prebivalstva o pomenu ohranjanja in upravljanja kulturne dediščine (še posebej dvorca, ki bo predmet prijave). Ali lahko tovrstno storitev uvrstimo med upravičene stroške? 2. V projektu je predviden razvoj turističnih produktov. Ali je storitev zunanjega izvajalca za namen svetovanja o razvoju turističnih produktov upravičen strošek? 3. V času trajanja projekta je v prostorih dvorca predvidena postavitev stalne razstave o zgodovini dvorca skozi čas, ki bo na voljo za ogled obiskovalcem dvorca. Ali je storitev svetovanja in postavitve razstave upravičen strošek v projektu (gre za fizično postavitev, ne za digitalno obliko razstave)? 4. V kolikor je vaš odgovor na zgornja vprašanja DA vas prosim za pojasnilo, če se navedene storitve oz. aktivnosti uvrščajo v "mehke" dejavnosti projekta (poleg digitalizacije) za katere je potrebno nameniti vsaj 5% upravičenih stroškov?  | 1. DA.2. DA.3. DA.4. DA. |
|  | V sklopu projekta, ki ga bomo prijavili na dotični razpis planiramo izvesti tudi nujno sanacijo in ureditev meteorne kanalizacije in sanacijo in ureditev fekalne kanalizacije s predhodnimi arheološkimi pregledi in uskladitvijo z ZVKDS. Kanalizacijski vodi, ki bodo sanirani, pa so locirani tudi izven parcel, ki so navedene na kulturno varstvenem soglasju, ampak nujni za smiselno izvedbo sanacije in ureditve meteorne in fekalne kanalizacije. Meteorna voda je tista, ki obravnavani spomenik tudi ogroža. Ali se smiselnost celostne izvedbe kanalizacije (meteorne in fekalne) upošteva, za upravičenost izvajanja projekta na drugih parcelnih številkah, ne le tistih, ki so na kulturno varstvenem soglasju? | DA, pod pogojem, da gre za funkcionalna zemljišča spomenika. |
|  | Dopolnjujemo vprašanje glede Javnega razpisa za sofinanciranje projektov trajnostne obnove in oživljanja kulturnih spomenikov v lasti občin ter vključevanje kulturnih doživetij v slovenski turizem iz sredstev za izvajanje nacionalnega Načrta za okrevanje in odpornost.Kot smo že zapisali urejamo odvod meteorne in fekalne vode s parcel navedenih v kulturno varstvenem soglasju. Ker je edina možnost odvoda teh vod s priključitvijo na javne komunalne vode, se meteorna in fekalna voda zbere v skupna dva ločena voda, ki se speljeta do vznožja grajskega griča (spomenik je na vrhu griča) kamor se priklopita na javni kanal.Ker gre za funkcionalno zaključeno celoto nas zanima ali sta ta fekalni in meteorni kanal lahko v celoti upravičen strošek, saj druge rešitve ni?Sočasno z ureditvijo odvoda meteornih voda se je pokazala potreba po ureditvi hidrantnega voda za zaščito kulturno varstvenega spomenika. Ali je tudi ta hidrantni vod lahko upravičen strošek do sofinanciranja? | Upravičen strošek so vsa inštalacijska dela, ki so potrebna za ustrezno delovanje spomenika. Pomembno pa je ločiti komunalne vode, ki so v lasti javne komunalne službe in pa priključke, vključno z vodi, ki so v lasti lastnika spomenika. Upravičeni stroški so lahko le slednji. V kolikor gre za hidrantni vod v izključni rabi spomenika je ta strošek upravičen. V kolikor gre za širše urejanje hidrantnega omrežja pa ne. |
|  | 1. V razpisni dokumentaciji v točki 10: Prispevek projekta k oplemenitenju turistične ponudbe med drugim navajate: ... prispevek projekta usmeritvam za novo strateško obdobje razvoja Slovenksega turizma 2022-2028 in v nadaljevanju spletno stran na kateri je ta dokument.. V celotnem dokumentu se uporablja beseda „smernice” samo v naslovih – potem pa so navedena „ključna priporočila”. Moje vprašanje je, ali so le-ta priporočila tiste smernice katere naj projekt naslavlja? 2. Strategija razvoja Slovenskega turizma je že v osnutku poslana na občine in tudi so že predvideni vsi ukrepi. To je novejši osnutek, kot zgoraj navedeni dokument. Ali se vseeno sklicujemo na vaš dokument oziroma se s projektom skušamo najti v ukrepih novo nastajajoče Strategije ? | 1. Da. Relevantne so usmeritve in priporočila, navedena v poglavju XII. Ugotovitve in usmeritve, ki izhajajo iz poglobljenih intervjujev s ključnimi deležniki slovenskega turizma za potrebe evalvacije Strategije trajnostne rasti slovenskega turizma 2017-2021.2. Upoštevati morate dokumente, ki jih navajamo v razpisu. |
|  | Območje projekta z manjšim delom sega na del zemljišča, ki ni v lasti občine, temveč drugega pravnega subjekta. Ali za lastništvo na tem delu območja/zemljišča zadošča »služnostna pravica gradnje«, ali pa mora biti vse v lasti(solasti) občine? | Da, zadošča »služnostna pravica gradnje«. Ustanovitev služnosti oz. pravica gradnje, rekonstrukcije, vzdrževanja, nadzora objektov javnih komunalnih vodov, pomeni, da lahko občina poskrbi za pravilno delovanje in vzdrževanje javne komunalne infrastrukture, ki jo potrebuje zaradi izvedbe projekta. |
|  | 1.Ali se v primeru, da občina pri projektu sodeluje s partnerjem, ki je sicer upravljalec kulturnega spomenika oz. objekta prijave, lahko kulturnovarstveno soglasje glasi na partnerja, ali se mora glasiti na prijavitelja? 2. Ali zadostuje, da v proračunu (glede na to, da smo prijavitelj ter s tem tudi investitor) zagotovimo le sredstva v višini DDV (ker to ni predmet sofinanciranja), ali je potrebno na prihodkovni in odhodkovni strani planirati celotno investicijo? 3. Domnevamo, da je potrebno DDV v NRP-ju prikazovati tudi če je le ta povračljiv? 4. Ali se kot aktivno delovanje prijavitelja v organiziranem interesnem združenju smatra npr. tudi financiranje kulturnih društev v okviru vsakoletnih javnih razpisov, udeležba na posameznih prireditvah kulturnih društvih, … oz. kaj je mišljeno pod pojmom »aktivno delovanje v organiziranem interesnem združenju na področju kulturne dejavnosti«? | 1. Kulturnovarstveni pogoji oz. soglasje se glasijo na tistega, ki je podal vlogo na ZVKDS. To ni nujno investitor, lahko je projektant, pooblaščenec... Je pa pomembno, da se iz kulturnovarstvenih pogojev oz. soglasja razbere, da so bili izdani za projekt prijavitelja. 2. Občina mora v proračunu prikazati toliko sredstev, kot jih ima oz. jih bo pridobila in jih bo namenila za izvajanje projekta (prihodki in odhodki). V občinski proračun še ne more vključiti državnih proračunskih sredstev, saj razpis še ni zaključen. Zato je v obrazcu št. 2 –Izjava, ki jo podpiše prijavitelj, in kjer je zapisano, da bo prijavitelj najpozneje do posredovanja prvega zahtevka za izplačilo uskladil projekt v Načrtu razvojnih programov občine s podatki v investicijskem dokumentu oziroma podatki v vlogi (če projekt ni usklajen);«3. Ocena vrednosti projekta, ki vključuje vse stroške in izdatke, potrebne za izvedbo projekta, mora biti razvidna iz investicijske dokumentacije. To pomeni, da morajo biti v oceno vrednosti všteti tudi izdatki iz naslova obveznih dajatev (vključno z DDV), pri tem pa je potrebno upoštevati trenutno veljavno zakonodajo, na podlagi katere ima investitor morebitno pravico do odbitka vstopnega DDV. Povračljivi del DDV namreč ni strošek projekta. Zato je pomembno, da se že v fazi priprave dokumentacije vključita finančna in računovodska služba, ki ugotovita, ali ima investitor pravico do odbitka DDV in v kolikšni višini. Te ugotovitve je potrebno ustrezno ločeno prikazati v investicijski dokumentaciji. Od teh ugotovitev je odvisna ocenjena vrednost projekta, ki predstavlja bistven element ob uvrstitvi v NRP. Če DDV ni strošek projekta ali če je strošek le delno in bo investitor upravičen do odbitka DDV, je potrebno v vseh primerih, razen v primeru obrnjene davčne obveznosti, načrtovati likvidnostna sredstva za plačilo DDV. V investicijski dokumentaciji se torej posebej prikaže DDV oziroma del DDV, ki bo po obračunu povrnjen. Za uvrstitev projekta v NRP pa je potrebno v planirano vrednost projekta zajeti le tisti del, ki predstavlja strošek projekta.4. Ne. Financiranje društev ne pomeni delovanje v organiziranem interesnem združenju. Organizirano interesno združenje je lahko formalnopravna oblika združenja na področju kulturne dediščine - registrirana društva, združenja, zavodi.., lahko pa tudi neformalno organizirano združenje, torej neformalna mreža oz. konzorcij partnerjev, ki delujejo na področju kulturne dediščine. |
|  | 1. Status partnerja in pravica do sofinanciranja (njegovih) upravičenih stroškov:Projekt, ki ga želimo prijaviti na javni razpis je zasnovan tako, da občina (kot vodilni partner in prijavitelj projekta) prevzame nalogo izvedbe investicije, javni zavod pa (kot projektni partner) prevzame nalogo izvedbe t.i. mehkih vsebin.I. Sta tako prijavitelj (vodilni partner – občina), kot tudi partner (javni zavod) upravičena do sofinanciranja upravičenih stroškov aktivnosti, za katere sta v okviru projekta zadolžena? II. Drži, da prijavitelj in partner za izbiro izvajalcev aktivnosti, za katere sta zadolžena, izvedeta vsak svoje postopke in vsak zase prejmeta in plačata račune izbranih zunanjih izvajalcev? III. V odgovoru na vprašanje pod zaporedno št. 38 je navedeno, da bo tudi v primeru, da v projektu sodeluje partner, pogodbo o sofinanciranju za celotni projekt z ministrstvom sklenila (le) občina. Občina bo torej (edina) vlagala zahtevke za povračilo upravičenih stroškov aktivnosti, ti zahtevki pa bodo vključevali tudi upravičene stroške tistih aktivnosti, ki jih je izvedel in plačal partner, oz. bo uveljavljala tudi upravičene stroške, ki izhajajo iz knjigovodskih listin, ki ne glasijo nanjo ampak na partnerja. Drži? IV. V odgovoru na vprašanje pod zaporedno št. 38 je navedeno tudi, da morata občina-prijaviteljica in partner pravice in obveznosti glede projekta dogovoriti v konzorcijskem sporazumu oz. pogodbi, kar je predvideno tudi s podpisom izjave o partnerstvu (obrazec št. 4). S tem konzorcijskim sporazumom oz. pogodbo se torej dogovorijo tudi pravice in obveznosti prijaviteljice in partnerja v zvezi s pripravo in oddajo zahtevkov ter izplačila partnerju pripadajočega dela povračila, ki ga občina prejme od ministrstva, vključno z roki. Drži? Med obveznostmi upravičenca, navedenimi v 12. členu vzorca pogodbe namreč ta vloga ni navedena, iz odgovora na vprašanje št. 38 pa je mogoče sklepati, da je upravičenec (le) občina prijaviteljica, čeprav dejansko povračilo (prek občine) prejme tudi partner.2.Merilo št. 13 – Lastni finančni viri prijavitelja v upravičenih stroških (tč. 8.1 iz JR)Tako v poimenovanju merila, kot tudi v opisu merila (stolpec 'Oznaka in naziv merila') je navedeno, da se ocenjuje delež lastnih finančnih virov PRIJAVITELJA, v obrazložitvi merila (stolpec 'Obrazložitev meril') pa je navedeno, da se ocenjuje finančna udeležba PARTNERJA. Ali so primeri projektov, navedeni v nadaljevanju (ob izpolnjevanju ostalih pogojev JR), glede na merilo št. 13 točkovani enako? Če ne, kako so točkovani?1. primer:– 25 % vseh upravičenih stroškov projekta krije prijavitelj iz lastnih sredstev– 75 % vseh upravičenih stroškov projekta je kritih s sredstvi NOO, pridobljenimi na JR2. primer:– 20 % vseh upravičenih stroškov projekta krije prijavitelj iz lastnih sredstev– 5 % vseh upravičenih stroškov projekta krije partner iz lastnih sredstev– 75 % vseh upravičenih stroškov projekta je kritih s sredstvi NOO, pridobljenimi na JR3. primer:– 25 % vseh upravičenih stroškov projekta krije partner iz lastnih sredstev– 75 % vseh upravičenih stroškov projekta je kritih s sredstvi NOO, pridobljenimi na JRI. Ali se kateri od novih turističnih produktov, ki bodo razviti v okviru projekta, lahko da v funkcijo že tekom izvajanja oz. pred samim formalnim zaključkom projekta? II. Ali so stroški, povezani s turističnim produktom, ki gre v ponudbo že pred formalnim zaključkom projekta, upravičeni do sofinanciranja po tem JR?  | 1.I. DAII. DAIII. DAIV. DA2.VSI navedeni primeri so točkovani enako. Gre za ocenjevanje odstotka zagotovljenih finančnih sredstev prijavitelja (t.i. lastna udeležba prijavitelja) v skupni vrednosti upravičenih stroških projekta  - upoštevajo se vsa sredstva, ki jih posredno ali neposredno zagotovi prijavitelj, torej tudi partnerjeva.I.DAII.DA |
|  | 1.Ali pod upravičene stroške za izvajanje aktivnosti za digitalizacijo lahko štejemo tudi stroške, ki jih bomo imeli s »čiščenjem« umetniških del (slik), da so lahko potem digitalizirane ( fotografirane, snemane)Odgovor: DA, če gre za strošek, povezan z digitalizacijo, in so umetniška dela sestavni del kulturnega spomenika oz. projekta.2.Na vprašanje pod zap. št. 6 »Občina ima sprejeti proračun za leto 2022, v okviru katerega nimamo v NRP – predvideno postavko, ki bi bila vrednostno in z nazivom usklajena s projektom, ki ga želimo prijaviti. Ali to pomeni, da za prijavo zadostuje izjava, da bomo NRP do prvega zahtevka uskladili?«Odgovor MK je, da se podpiše izjava o uskladitvi NRP do posredovanja prvega zahtevka. Ali to pomeni, da je dovoljeno na razpis prijaviti tudi projekte, ki v NRP nimajo še predvidene vrednosti kot izhaja iz popisa del in predračunov? V proračunu in NRP imamo sicer namreč predvidenih več lastnih sredstev kot jih je potrebno zagotoviti po razpisu JR NOO KS 2022-25, vendar je vrednostno projekt v NRP skupaj manj ocenjen kot to izhaja iz popisov in predračunov; nepovratnih sredstev za izvajanje NOO pa še nimamo predvidenih. | 1. DA, če gre za strošek, povezan z digitalizacijo, in so umetniška dela sestavni del kulturnega spomenika oz. projekta.2. DA. S podpisom Obrazce št. 2 - Izvaja (tretja alineja od spodaj navzgor) prijavitelj jamči, da bo najpozneje do posredovanja prvega zahtevka za izplačilo uskladil projekt v Načrtu razvojnih programov občine s podatki v investicijskem dokumentu oziroma podatki v vlogi. |
|  | Vezano na aktualni razpis me zanima ali lahko oddamo notarsko overjeno pogodbo o poslovnem sodelovanju med občino in nosilcem dejavnosti (našim zavodom). Dejstvo je, da bo upravljavec objekta muzej, ki pa v ustanovitvenem aktu nima navedenega objekta, ki ga bomo prijavljali na razpis.Ustanovitelj muzeja so tri občine in so vse tri podpisnice ustanovitvenega akta, zato bi objekt, ki ga prijavljamo, predali zavodu z upravljavsko pogodbo. | Da, lahko. |
|  | Pričetek projekta ne sme biti pred 1.1.2020Tudi raziskave in projekti ne smejo biti pred tem datumom? Ali le pričetek GOI del na objektu? Oziroma ali jih obravnavamo kot preddela (projektiranje in raziskave) in jih damo pod neupravičene stroške | Raziskave in projektna dokumentacija so lahko pred tem datumom, vendar so neupravičen strošek. |
|  | 1.Vsa gradbeno obrtniška dela in izvedba vseh inštalacij za obnovo kulturnega spomenika?2.Ali je projektantski nadzor tudi upravičen strošek?3.V objektu se bo med drugim izvajal tudi gostinski program v navezavi na enega izmed turističnih produktov. Ali je gostinska oprema (npr. gostinski pult, miza in klopi oz. stoli za izvajanje pogostitve kot del turističnega produkta, oprema razdelilne kuhinje, ipd.) upravičen strošek? | 1. Vsa gradbena dela in gradbeno-obrtniško inštalacijska dela, ki so povezana z obnovo kulturnega spomenika.2. DA.3. DA, če gre za opremo, ki je potrebna za funkcijo objekta oz. pomeni sestavni in nujni del za izvedbo projekta in je bistvena za dosego ciljev projekta. Opozarjamo, da govorimo o upravičenih stroških prijavitelja oz. partnerja in ne morebitnega najemnika. |
|  | Občina je kulturni spomenik s pogodbo prenesla v upravljanje javnega zavoda, ki je v 100% lasti občine. Javni zavod je že pripravil in tudi financiral del projektne in investicijske dokumentacije za obnovo kulturnega spomenika. Javni zavod bo partner v projektu obnove, nosilec dejavnosti po obnovi in tudi financer stroškov investicije. 1. Ali lahko občina pooblasti javni zavod za vodenje in izvedbo investicije v obnovo? 2. Če da, ali potem javni zavod lahko vodi vse postopke v zvezi z izborom izvajalcev, sklepa pogodbe z njimi ter tudi izvaja plačila za izvedena dela? 3. Ali se v tem primeru odobrena sredstva iz naslova razpisa nakazujejo direktno na račun javnega zavoda, ali v proračun občine? 4. Kako je v tem primeru z obračunom DDV-ja?  | 1.DA2.DA.Občina mora odpreti projekt v NRP. Občina mora biti (so)investitor, kar pomeni, da mora biti vključena v pogodbo z gradbenim izvajalcem. Javni zavod kot partner zanjo lahko izvede vse postopke, skupaj z občino kot soinvestitorjem lahko sklepa pogodbo z izvajalcem gradbenih del, izvaja plačila. Ministrstvo sklepa pogodbo z občino, občina dostavlja zahtevke ministrstvu, priloženi so računi občine in partnerja. Plačila se izvršijo na TRR občine. Po prejetem plačilu s strani ministrstva občina »prenakaže« partnerju njegov del.3. Na TRR občine.4. DDV je neupravičen strošek, razpisno določilo pravi: »Občina mora zagotoviti lastna sredstva najmanj v višini DDV«. To lahko zagotovi neposredno (občinska proračunska sredstva) ali posredno (sredstva zagotovi za plačilo DDV druga oseba.) |
|  | 1. V merilu št. 7 Aktivno delovanje prijavitelja v organiziranih interesnih skupinah na področju kulturne dediščine z namenom spodbujanja razvoja območij kulturne dediščine oz. obrazcu št. 7, točka 9, Delovanje prijavitelja v organiziranih interesnih skupinah na področju kulturne dediščine, z namenom spodbujanja razvoja območij kulturne dediščine je poimenovanje različno (aktivno delovanje oz. sodelovanje).a. Zanima nas, katero od teh poimenovanj se bo preverjalo? Po našem mnenju pojma aktivno delovanje in sodelovanje nista enakovredna. Ali je dovolj že sofinanciranje dejavnosti vezanih na spodbujanje razvoja območij kulturne dediščine, npr. financiranje kulturnih društev, javnih zavodov?b. Ali je za doseganje merila št. 7 dopustno, da je partner v projektu hkrati tudi organizirana interesna skupina na področju kulturne dediščine, v kateri prijavitelj aktivno deluje/sodeluje?2. Ali je lahko nosilec dejavnosti projekta državni javni zavod, ki upravlja s kulturnim spomenikom v lasti občine? V kolikor lahko, ali je potrebno priložiti notarsko overjeno pogodbo ali je dovolj ustanovitveni akt? | 1.a) Ne. Financiranje društev ni dovolj. V razpisni dokumentaciji (navodilih) je jasno zapisano, da se pri merilu 7. Aktivno delovanje prijavitelja v organiziranih interesnih skupinah na področju kulturne dediščine z namenom spodbujanja razvoja območij kulturne dediščine preverja, ali je prijavitelj aktiven v organiziranih interesnih združenjih s področja kulturne dediščine z namenom spodbujanja razvoja območij kulturne dediščine (npr. društva, združenja, itd. na področju kulturne dediščine). V primeru, da aktivno sodeluje (da je dejavno povezan zaradi skupne dejavnosti), mora kot dokazilo priložiti podpisano IZJAVO O AKTIVNEM DELOVANJU PRIJAVITELJA V ORGANIZIRANEM INTERESNEM ZDRUŽENJU. Organizirano interesno združenje je lahko formalnopravna oblika združenja na področju kulturne dediščine - registrirana društva, združenja, zavodi.., lahko pa tudi neformalno organizirano združenje, torej neformalna mreža oz. konzorcij partnerjev, ki delujejo na področju kulturne dediščine.1.b) Za doseganje točk pri merilu 7 se preverja, ali je priložena podpisana IZJAVA O AKTIVNEM DELOVANJU PRIJAVITELJA V ORGANIZIRANEM INTERESNEM ZDRUŽENJU.2. Lahko je državni javni zavod. V tem primeru ni potrebno priložiti notarsko overjene pogodbe, zadošča ustanovitveni akt. Priložena pa mora biti tudi program dela oz. upravljanja, skladen z razpisnimi določili. |
|  | Obrazci morajo biti v originalu, npr. soglasje solastnika ali imamo lahko scen? | Lahko je scen. |
|  | Obstoječe (priložene) pogodbe o poslovnem sodelovanju med občino in partnerji/nosilci dejavnosti. V našem primeru in glede na kompleksnost kulturnega spomenika od leta 2008 obstaja pet-partitna pogodba med lastniki, izvajalci, upravljalcem – OBČINO PRIJAVITELJICO in podizvajalcem upravljanja. Občina je nosilec dejavnosti in bo priložila program dela oz. upravljanja za 5 let. Ali le-ta zadostuje oz. jo moramo še notarsko overiti, in je priloga v skladu s kontrolnim seznamom obrazca št. 13? | Da, zadošča. |
|  | Projekt, ki ga bomo prijavljali imamo v NRP občine predviden v letu 2023, 2024. V letu 2022 nimamo predvidenih aktivnosti in nimamo odprte postavke, saj smo nameravali PZI naročati šele v letu 2023. Strošek izdelave investicijske dokumentacije in idejne zasnove (gre za dela, ki ne zahtevajo GD) bomo plačali s splošne proračunske rezervacije, ki je namenjena nepredvidenim stroškom, ki se pojavijo tekom tekočega proračunskega leta. Ponavadi sta investicijska dokumentacija in idejna zasnova fazi, ki ne gresta nujno v vrednost investicije, saj ni nujno, da z investicijo nadaljuješ v izvedbo (izdelaš še drugo potrebno projektno dokumentacijo in izvedeš dela). Stroški, ki bodo plačani iz proračunske rezervacije (izdelava inv. dok. In idejne zasnove) bodo preknjiženi na postavko, ko se bo ta odprla z rebalansom proračuna 2022. 1.Kdaj se po razpisu šteje za začetek investicije - sprejem DIIP ali dejansko predviden začetek del?2. Lahko v prijavnem obrazcu prikažemo samo stroške, ki bodo nastajali od leta 2023 naprej, saj so ti vezani na isti NRP? 3.Ali mora vso opremo potrditi ZVKD – tudi predvideno digitalizacijo, ki se po računovodskih standardih nekatera tudi šteje med opredmetena sredstva (opremo)? | 1.Začetek izvedbe projekta se nanaša na njegov življenjski cikel in pomeni trenutek, ko je pripravljalna faza zaključena. Investitor prične z izvedbo projekta, ki je tipično simbolno zaznamovana s sklepom o začetku postopka za izbor glavnega izvajalca (ali več njih) oziroma s smiselno sorodnim dokumentom, odvisno od narave posameznega projekta.Investicijska dokumentacija ni upravičen strošek po tem razpisu. Projektna dokumentacija pa je.2.Lahko.3. Skladno z razpisnimi pogojem - da. |
|  | 1.Ali je projektna dokumentacija za fazo II za sanacijo enega od delov kulturnega spomenika (Rondele) upravičen strošek? Faze II še ne bi izvedli, ampak bi samo naročili projektno dokumentacijo.2.Ali je ozelenitev upravičen strošek?.  | 1. Če se bo faza II izvajala v okviru predlaganega projekta, potem je projektna dokumentacija upravičen strošek, sicer ne2. DA. Stroški  zunanjega urejanja objektov in urejanja parkovnih elementov so upravičen strošek. |
|  | V skladu z 19. točko Javnega razpisa za sofinanciranje projektov trajnostne obnove in oživljanja kulturnih spomenikov v lasti občin ter vključevanje kulturnih doživetij v slovenski turizem iz sredstev za izvajanje nacionalnega Načrta za okrevanje in odpornost (oznaka JR-NOO-KS 2022-25) (Uradni list RS 29/2022) vas naprošamo za dodatne informacije v zvezi z vašim odgovorom št. 44, da »**Za opremo, ki ni del gradbeno obrtniških del, predložite predračun proizvajalca**.”V okviru projekta želimo vzporedno z gradbeno-obrtniškimi in instalacijskimi deli pripraviti tudi podrobno vsebino in koncept postavitve muzejske zbirke. Zato ob prijavi še ne bomo imeli podrobnega opisa opreme za predstavitev muzejske zbirke, ampak bomo to določili šele v okviru projekta. Ali je zaradi tega za samo prijavo zadošča le kumulativni predračun za opremo, torej z opisom vrste opreme za prezentacijo muzejske zbirke kot npr. vitrine, ekrani na dotik, računalniki, monitorji, interaktivni stenski zemljevid ipd. s skupnim zneskom brez podrobne specifikacije količin ali velikosti posameznih kosov opreme ter z opombo, da bomo podrobnejši popis opreme določili skladno s konceptom postavitve muzejske zbirke? In ali to velja tudi npr. v primeru opreme za konferenčno dejavnost in sicer da moramo preložiti le kumulativni predračun opreme, t.j. npr. kumulativni strošek konferenčnega pohištva (stoli in mize) za 60 oseb ipd. brez podrobnejšega popisa in z opombo, da bomo podrobnejši popis opreme določili skladno s konceptom ureditve konferenčnega prostora?  | Za opremo, ki je utemeljena z investicijskim programom in dispozicijo projekta, in se jo bo podrobneje specificiralo tekom izvajanja projekta, zadošča kumulativno ocenjena vrednost, izdelana na osnovi primerljivih projektov. Opozarjamo pa, da bo ministrstvo izplačevalo sredstva odobrenim projektom na osnovi natančne in potrjene specifikacije ter priloženih računov na tej osnovi. |
|  | Iz odgovorov na vprašanja pod št. 44 z dne 18. 3. 2022 smo razbrali, da je za opremo, ki ni del gradbeno obrtniških del potrebno predložiti predračun proizvajalca. V tem primeru nas zanima, koliko bodo ti predračuni zavezujoči. Osnovnih aktivnosti projekta ne bomo spreminjali oz. gre v tem primeru bolj za nabavo in vgradnjo čim boljše opreme, ki jo bo v času vgradnje mogoče dobiti na trgu. Čisto osnovna pripomba je, da gre tehnologija hitro naprej in da bomo morda lahko čez eno leto dobili boljšo opremo za enaka sredstva ali se manj kot v trenutku načrtovanja. V dani situaciji je praktično nemogoče definirati točno določeno opremo, katera bi bila potrebna za prikaz multimedijskih ter interaktivnih vsebin. Tehnologija na področju laserskih projektorjev napreduje z neverjetno hitrostjo, prav tako pa se cene na trgu spreminjajo na dnevni bazi. Največja težava pa je izbira opreme za »video mapping«. Pri extremno velikih projekcijah se potrebno opremo določi točno po testni projekciji pripravljenega materiala. Priprava materiala za začetni test traja okvirno 3-4 mesece. Zato je nemogoče specificirati točno potrebno opremo in lahko govorimo samo v okvirih. | Za opremo, ki je utemeljena z investicijskim programom in dispozicijo projekta, in se jo bo podrobneje specificiralo tekom izvajanja projekta, zadošča kumulativno ocenjena vrednost, izdelana na osnovi primerljivih projektov. Opozarjamo pa, da bo ministrstvo izplačevalo sredstva odobrenim projektom na osnovi natančne in potrjene specifikacije ter priloženih računov na tej osnovi. |
|  | 1.Listino o gospodarskem sodelovanju podpisuje prijavitelj ali lahko partner? 2.Nisem zasledila, da bi se vloga oddajala v kakšni aplikaciji? 3. Fizično in elektronsko, tako, kot piše v razpisu. 4. Prosim še za odgovor ali moramo v finančni konstrukciji pisati tudi vire drugih partnerjev?  | 1. Kdor sodeluje, torej en ali drugi ali oba2. Ne, ni aplikacije za oddajanje vlog. Ne gre za elektronski razpis.3. Da, na način, opredeljen v razpisu.4. Vire prijavitelja in upravičenega projektnega partnerja vpisujete skupaj pod »Lastni viri – Občina«. Pod »Ostale vire« zapišite morebitna sredstva, ki sta jih ali jih bosta za izvedbo projekta prejela prijavitelj in upravičen partner od sofinancerjev (sofinancerji (zasebniki ali javne institucije) morajo svoj finančni prispevek potrditi z Izjavo o zagotovitvi finančnih sredstev za izvedbo projekta – obrazec št. 10) |
|  | Pripravljamo projektno prijavo, ki med drugim zajema obnovo fasade. V okviru vloge na razpis želimo med drugim obnoviti celotno fasado našega dvorca pri čemer bo prijavitelj občina, mi pa partner saj smo ustanovljeni s strani občine in obenem upravitelj dvorca. Za del obnove fasade (severni in vzhodni zunanji del) smo prejeli sofinancerska sredstva iz programa LAS v skupnem deležu 85 % upravičenih stroškov. Razliko 15 % upravičenih stroškov investicije v severni in vzhodni del zunanje fasade krije naš ustanovitelj in tudi prijavitelj na razpis MK, občina. Navedena dela bodo izvedena v letošnjem letu, zato jih bomo tudi zajeli v projektno vlogo, s katero kandidiramo na navedeni razpis MK. Zanima nas, ali si pravilno tolmačimo, da navedenih 85 % sredstev LAS vnesemo v tabelo "17. Finančna zmogljivost - finančni načrt" v vrstico "1.3. Ostali viri”, razliko 15 % investicije, ki jih krije občina pa v “1.2. Lastni viri - Občina”? | Pravilno. Ne pozabite, da mora sofinancer (sredstva LAS) svoj finančni prispevek k projektu potrditi z Izjavo o zagotovitvi finančnih sredstev za izvedbo projekta  – obrazec št. 10. |